呈趙帥
作者：陳造
朝代：宋

paragraphs: 雨行本自貪風便，四十里程真劈箭。
長年攤錢夸半仙，一炊黍頃風頭轉。
生世快意多所辱，葉舟瓠壺浪如屋。
暗樁觸船船版折，船丁籲天船媼哭。
塗窮儻有哀王孫，腰舖人家緊閉門。
丁翁祿𨔤捕魚者，向我顧肯顔色溫。
茅屋新成容寄宿，麻茶初熟仍見分。
解衣滅燭睡欲死，鄉夢醒時鷄喚晨。
平時晨餔下南浦，定向揚州聽更鼓。
飛廉生憂吾敢怨，薄命若爲防市弩。
今朝河面吹細痕，竹樹不聲人駿奔。
掣鈴一笑話疇昔，便有樂事酬佳辰。
鎮淮主人開淥樽，蕙蘭香前簫鼓喧，一盃爲我安驚魂。
勝談亹亹清耳根，向來憂虞無足言。